สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 25 ส.ค.60
28 ส.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อวันศุกร์ (25 ส.ค.) นำโดยหุ้นบริษัทที่ให้เงินปันผลสูง หลังจากที่นางเจนเน็ต เยลเลน ประธานธนาคารกลางสหรัฐ (เฟด) และนายมาริโอ ดรากี ประธานธนาคารกลางยุโรป (ECB) กล่าวสุนทรพจน์ในการประชุมเศรษฐกิจประจำปีของเฟดที่เมืองแจ็กสัน โฮล เมื่อคืนนี้ โดยทั้งสองไม่ได้เปิดเผยถึงทิศทางนโยบายทางการเงินในอนาคต
ดัชนีเฉลี่ยอุตสาหกรรมดาวโจนส์ปิดที่ 21,813.67 จุด เพิ่มขึ้น 30.27 จุด หรือ +0.14% ดัชนี S&amp;P500 ปิดที่ 2,443.05 จุด เพิ่มขึ้น 4.08 จุด หรือ +0.17% และดัชนี Nasdaq ปิดที่ 6,265.64 จุด ลดลง 5.68 จุด หรือ -0.09%
ส่วนตลอดทั้งสัปดาห์ ดัชนีดาวโจนส์ปรับตัวขึ้นทั้งสิ้น 0.65% ขณะที่ดัชนี S&amp;P 500 ปรับตัวขึ้น 0.72% และดัชนี Nasdaq ปรับตัวขึ้น 0.79%
 
ตลาดหุ้นยุโรปปิดปรับตัวลดลง เมื่อวันศุกร์ (25 ส.ค.) เนื่องจากนักลงทุนผิดหวังที่นางเจเน็ต เยลเลน ประธานธนาคารกลางสหรัฐ (เฟด) ไม่ได้ส่งสัญญาณเกี่ยวกับนโยบายการเงินใดๆอย่างที่คาดการณ์ไว้
ดัชนี Stoxx Europe 600 ลดลง 0.44 หรือ -0.12% ปิดที่ 374.07 จุด และตลอดทั้งสัปดาห์ ดัชนี Stoxx Europe 600 ปรับตัวลงน้อยกว่า 0.1%
ดัชนี CAC-40 ตลาดหุ้นฝรั่งเศสปิดที่ 5,104.33 จุด ลดลง 8.80 จุด หรือ -0.17% ดัชนี FTSE 100 ตลาดหุ้นลอนดอนปิดที่ 7,401.46 จุด ลดลง 5.60 จุด หรือ -0.08% ดัชนี DAX ตลาดหุ้นเยอรมันปิดที่ 12,167.94 จุด ลดลง 12.89 จุด หรือ -0.11%
 
ตลาดหุ้นลอนดอนปิดปรับตัวลง เมื่อคืนนี้ (25 ส.ค.) โดยหุ้นกลุ่มค้าปลีกร่วงลงอย่างหนัก หลังบริษัทอเมซอนดอทคอม อิงค์ ประกาศเตรียมลดราคาสินค้าจำนวนมาก ทันทีที่เสร็จสิ้นการเข้าซื้อกิจการบริษัทโฮลฟู้ดส์ มาร์เก็ต อิงค์ นอกจากนี้ ภาวะการซื้อขายยังถูกกดดันจากเงินปอนด์ที่แข็งค่าขึ้นเมื่อเทียบดอลลาร์ หลังจากที่นางเจเน็ต เยลเลน ประธานธนาคารกลางสหรัฐ (เฟด) ไม่ได้ออกมาส่งสัญญาณถึงทิศทางนโยบายการเงิน ในการประชุมที่เมืองแจ็คสัน โฮล เมื่อคืนนี้
ดัชนี FTSE 100 ลดลง 5.60 จุด หรือ -0.08% ปิดที่ 7,401.46 จุด อย่างไรก็ดี ตลอดสัปดาห์ ดัชนีฟุตซี่ปรับตัวขึ้น 1.1%
 
สัญญาทองคำตลาดนิวยอร์กปิดบวก เมื่อวันศุกร์ (25 ส.ค.) โดยสัญญาทองคำปรับตัวขึ้นปิดที่ระดับสูงสุดนับตั้งแต่ช่วงต้นเดือนมิ.ย. โดยได้รับแรงหนุนจากสกุลเงินดอลลาร์ที่ร่วงลงแตะระดับต่ำสุดในรอบ 3 สัปดาห์
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 5.9 ดอลลาร์ หรือ 0.46% ปิดที่ระดับ 1,297.9 ดอลลาร์/ออนซ์ สำหรับทั้งสัปดาห์ สัญญาทองคำปรับตัวขึ้น 0.5%
สัญญาโลหะเงินส่งมอบเดือนก.ย. เพิ่มขึ้น 8.6 เซนต์ หรือ 0.51% ปิดที่ 17.049 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 3.5 ดอลลาร์ หรือ 0.36% ปิดที่ 979.1 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 5.10 ดอลลาร์ หรือ 0.5% ปิดที่ 931.05 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวขึ้น เมื่อวันศุกร์ (25 ส.ค.) หลังจากเบเกอร์ ฮิวจ์ ผู้ให้บริการขุดเจาะน้ำมันของสหรัฐเปิดเผยว่า จำนวนแท่นขุดเจาะที่ใช้งานในสหรัฐปรับตัวลดลงในสัปดาห์นี้ ขณะเดียวกันนักลงทุนจับตาพายุเฮอร์ริเคน “ฮาร์วีย์” ที่เตรียมพัดถล่มแหล่งผลิตน้ำมันในอ่าวเม็กซิโก
สัญญาน้ำมันดิบ WTI ส่งมอบเดือนต.ค.เพิ่มขึ้น 44 เซนต์ หรือ 0.9% ปิดที่ 47.87 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค.เพิ่มขึ้น 37 เซนต์ หรือ 0.7% ปิดที่ 52.41 ดอลลาร์/บาร์เรล
ตลอดทั้งสัปดาห์ สัญญาน้ำมันดิบ WTI ปรับตัวลงราว 1.6% และสัญญาน้ำมันดิบเบรนท์ปรับตัวลงราว 0.6%
 
สกุลเงินดอลลาร์สหรัฐอ่อนค่าลง เมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อวันศุกร์ (25 ส.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ไม่ได้ส่งสัญญาณใดๆเกี่ยวกับนโยบายการเงินของเฟด ระหว่างการกล่าวสุนทรพจน์ในการประชุมประจำปีของเฟดที่เมืองแจ็กสัน โฮล รัฐไวโอมิง เมื่อวานนี้ ขณะที่สกุลเงินยูโรแข็งค่าขึ้น หลังจากนายมาริโอ ดรากี ประธานธนาคารกลางยุโรป (ECB) ไม่ได้ส่งสัญญาณปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในการกล่าวสุนทรพจน์ที่แจ็กสัน โฮล เช่นกัน
ดอลลาร์อ่อนค่าลงเมื่อเทียบกับเงินเยนที่ระดับ 109.29 เยน จากระดับ 109.36 เยน อ่อนค่าลงเมื่อเทียบกับฟรังก์สวิสที่ระดับ 0.9574 ฟรังก์ จากระดับ 0.9645 ฟรังก์ และปรับตัวลดลงสู่ระดับ 1.2482 ดอลลาร์แคนาดา จาก 1.2525 ดอลลาร์แคนาดา
ยูโรแข็งค่าขึ้นแตะระดับ 1.1876 ดอลลาร์ จากระดับ 1.1809 ดอลลาร์ ขณะที่เงินปอนด์แข็งค่าสู่ระดับ 1.2875 ดอลลาร์ จากระดับ 1.2804 ดอลลาร์สหรัฐ และดอลลาร์ออสเตรเลียแข็งค่าสู่ระดับ 0.7935 ดอลลาร์สหรัฐ จากระดับ 0.7907 ดอลลาร์สหรัฐ